b'\n_START_ARTICLE_\nMarko Snoj\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v \xc5\xa0entvidu pri Ljubljani in se po maturi vpisal na Oddelek za primerjalno jezikoslovje in orientalistiko na Filozofski fakulteti v Ljubljani, kjer je leta 1982 diplomiral iz primerjalnega jezikoslovja in hetitologije. Leta 1984 je zagovarjal magisterij na temo Problem i-jevske in u-jevske barve v refleksih indoevropskih zlogotvornih sonantov n, m. r, l v baltoslovan\xc5\xa1\xc4\x8dini. Po odslu\xc5\xbeenem voja\xc5\xa1kem roku (leta 1985-1986, ki ga je izkoristil tudi za pridobivanje osnovnega znanja alban\xc5\xa1\xc4\x8dine) se je lotil doktorske disertacije na temo Praslovanski z iz indoevropskega s v lu\xc4\x8di novej\xc5\xa1ih akcentolo\xc5\xa1kih spoznanj, ki jo je pred komisijo, sestavljeno iz mentorja Bojana \xc4\x8copa ter \xc4\x8dlanov Franceta Bezlaja in Varje Cvetko Ore\xc5\xa1nik, zagovarjal leta 1989._NEWLINE_Leta 1981 ga je France Bezlaj povabil k sodelovanju pri svojem Etimolo\xc5\xa1kem slovarju slovenskega jezika v etimolo\xc5\xa1ko-onomasti\xc4\x8dni sekciji In\xc5\xa1tituta za slovenski jezik ZRC SAZU. Za to delo je napisal dobr\xc5\xa1en del etimolo\xc5\xa1kih \xc4\x8dlankov, nekaj \xc5\xbee za drugo knjigo (1982), posebno pa za tretjo (1995) in \xc4\x8detrto (2005). Prilagodil je programsko opremo, potrebno za redakcije in natis tretje in \xc4\x8detrte knjige, in izdelal dodatne podprogramske re\xc5\xa1itve za zaklju\xc4\x8dno peto knjigo, Kazala (2007). Za sodelovanje pri tretji knjigi Bezlajevega slovarja je prejel zlati znak ZRC SAZU. Leta 1997 je iz\xc5\xa1la prva, leta 2003 pa druga, dopolnjena izdaja njegovega poljudnoznanstvenega Slovenskega etimolo\xc5\xa1kega slovarja. Leta 2015 je iz\xc5\xa1la njegova spletna razli\xc4\x8dica (3. izdaja; v knji\xc5\xbeni obliki leto zatem, 2016)._NEWLINE_Z mnogimi nastopi na radiu in televiziji je prispeval k popularizaciji etimolo\xc5\xa1ke stroke. Posebnega pomena je ve\xc4\x8dkrat ponovljeni niz 22 enournih oddaj Besede na TV Slovenija, ki je bil prvi\xc4\x8d predvajan od februarja do junija 1998. Leta 1998 je bil na Filozofski fakulteti v Ljubljani habilitiran za izrednega in leta 2008 za rednega profesorja za primerjalno jezikoslovje indoevropskih jezikov, kjer \xc5\xbee od 1993 na Oddelku za primerjalno in splo\xc5\xa1no jezikoslovje predava predmet Indoevropska primerjalna slovnica: akcent in prevoj, od leta 2000 pa \xc5\xa1e Uvod v etimolo\xc5\xa1ko metodo in \xc5\xa1tudij virov. V obdobju 2008-2018 je bil predstojnik mati\xc4\x8dnega In\xc5\xa1tituta za slovenski jezik Frana Ramov\xc5\xa1a ZRC SAZU, na katerem je bil \xc5\xbee leta 1999 izvoljen v naziv znanstveni svetnik. Naloge tajnika (II.) razreda za filolo\xc5\xa1ke in literarne vede SAZU opravlja po izvolitvi za izrednega \xc4\x8dlana SAZU leta 2015.'